Participarea la Conferinţa Globală a Parlamentarilor privind Populaţia

şi Dezvoltarea în pregătirea Summit-ului G7 2017

(Roma, 4-5 mai 2017)

Domnii senatori László Attila, preşedintele Comisiei pentru sănătate publică şi Ovidiu-Florin Orţan, membri ai Subcomisiei pentru Populaţie şi Dezvoltare, au participat în perioada 4-5 mai 2017, la Roma, la Conferinţa Globală a Parlamentarilor privind Populaţia şi Dezvoltarea în pregătirea Summit-ului G7 2017, cu tema *„Provocările unei lumi în mişcare: migraţie şi egalitate de gen, implicarea femeilor şi dezvoltarea durabilă”*. La reuniune au participat, alături de cei aproximativ 90 de parlamentari din 45 de ţări din întreaga lume, oficiali guvernamentali din ţara gazdă, personalităţi din societatea civilă, experţi şi reprezentanţi ai unor organizaţii internaţionale şi ai mediului academic. Conferinţa, organizată de Forumul Parlamentar European pentru Populaţie şi Dezvoltare (EPF), Grupul parlamentar transpartinic italian pentru sănătatea globală şi drepturile femeilor şi Asociaţia italiană a femeilor pentru dezvoltare (AIDOS), se înscrie în tradiţia evenimentelor parlamentare internaţionale privind populaţia şi dezvoltarea organizate în ţările care au deţinut preşedinţia G7/8, începând cu anul 2005. Lucrările conferinţei s-au desfăşurat la Camera Deputaţilor a Parlamentului italian.

Programul reuniunii a inclus intervenţii tematice şi discuţii panel pe teme precum: *migraţie, securitate şi siguranţă; dinamica demografică şi drepturile femeilor şi tinerilor; implicarea femeilor şi fetelor în realizarea Obiectivelor de Dezvoltare Durabilă; drepturile şi sănătatea sexuale şi reproductive şi asigurarea universală a sănătăţii; rolul parlamentarilor în sprijinirea politicilor pentru dezvoltare şi în sporirea resurselor financiare*.

Concluziile dezbaterilor au fost sintetizate sub forma unui *apel parlamentar*, care, printre altele, solicită şefilor de stat din țările G7/G20: să adopte politici coerente în domeniul migraţiei pentru promovarea dezvoltării în ţările de origine, cu accent pe responsabilitatea comună a ţărilor membre UE şi a celor care primesc un număr mare de migranţi; să elaboreze sisteme eficiente de monitorizare a beneficiilor aduse de migraţie în domeniul dezvoltării; să promoveze drepturile fundamentale ale tuturor migranţilor, în special ale femeilor şi copiilor, prin includerea în legislaţiile naţionale a perspectivei de gen şi a unei abordări orientate pe oameni; să consolideze sistemele de sănătate, în vederea asigurării echitabile a serviciilor de sănătate, inclusiv a drepturilor şi sănătăţii sexuale şi reproductive, condiţie fundamentală a dezvoltării durabile; să utilizeze finanţarea publică internaţională, inclusiv asistenţa oficială pentru dezvoltare, în scopul atragerii de resurse financiare suplimentare, din surse publice şi private; să construiască o bază de date dezagregate în funcţie de statutul de migrant, gen şi vârstă, pentru o evaluare periodică a politicilor şi programelor în domeniu. Apelul parlamentar a fost transmis Primului ministru al Italiei, cu scopul de a fi luat în considerare la redactarea comunicatului final al Summit-ului G7 (Taormina, 26 și 27 mai 2017).